Adjunkpresident op verkeerde voet betrap oor ReserwebankPres. Cyril Ramaphosa en adjunkpres. David Mabuza (Foto: GCIS) Adjunkpresident David Mabuza het gister verskeie kere sy rieme styfgeloop in die Nasionale Vergadering, onder meer oor die Guptas en die Reserwebank. Sy eerste misstap was toe hy verkeerdelike bewerings oor die bevindings van die graderingsagentskap Moody’s rakende die land se ekonomiese stabiliteit gemaak het. Mabuza was tydens vraetyd vanmiddag heel windmakerig oor die verbetering in die land se ekonomiese vooruitsigte tot hy hom in die DA-LP David Maynier vasgeloop het. Maynier het hom gevra waar hy staan oor die nasionalisering en die opsegging van die Reserwebank se onafhanklikheid. Die ANC as party het hom reeds in die verlede ten gunste van die nasionalisering van die Reserwebank uitgespreek. Mabuza het beweer dat Maynier se vraag buite orde is omdat Moody’s glad nie na die Reserwebank verwys het nie. Die adjunkpresident is toe aan die verleentheid blootgestel dat Maynier uit die Moody’s-verslag aangehaal het dat die onafhanklikheid van die Reserwebank ‘n groot bydraende faktor was wat tot die verbetering in die land se gradering gelewer het. Op daardie punt het die speaker, Baleka Mbete van die ANC, aan Mabuza se kant ingegryp en beslis dat hy nie op Maynier se vraag hoef te reageer nie. Dit het daartoe gelei dat verskeie LP’s van sowel die DA as die EFF vir Mabuza as ‘n leuenaar uitgekryt het. Hoewel ANC-LP’s aangevoer het dit is teen die parlementêre reëls om ‘n LP ‘n leuenaar te noem, het Mbete, wat teen hierdie tyd nogmaals beheer oor die gebeure verloor het, nie die lede van die opposisie beveel om die stellings oor Mabuza as ‘n leuenaar terug te trek nie. Kort daarna het die EFF se adjunkhoofsweep, Hlengiwe Mkhaliphi, vir Mabuza daaraan herinner dat die Guptas en Duduzane Zuma, seun van oudpres. Jacob Zuma, vir hom ‘n vliegtuig verskaf het om Rusland te besoek toe hy nog premier van Mpumalanga was. Mkhaliphi het Mabuza daaraan herinner dat sowel Duduzane Zuma as die Guptas tans weier om voor die parlementêre ondersoek na staatskaping van Eskom te verskyn en trouens voortvlugtig is. Sy wou dus weet waar Mabuza se kennisse, die Guptas en Duduzane Zuma, hulle tans bevind. Mabuza het geantwoord dat dit nie sy werk is om voortvlugtiges op te spoor nie, en het dieselfde antwoord herhaal toe die DA-LP Natasha Mazzone hom gevra het om sy invloed te gebruik om die Guptas, Duduzane Zuma en die voormalige SAL-voorsitter Dudu Myeni so ver te kry om voor die parlement te verskyn soos die wet vereis. Toe die DA-LP dr. Michael Cardo vir Mabuza vra of hy saamstem met die pas uitgetrede statistikus-generaal, Pali Lehohla, dat die beroepsgerigte onderrig van swart jeugdiges agteruitgegaan het sedert 1994, en indien wel, wat die redes daarvoor is, het Mabuza saamgestem met die stelling, maar die apartheidsjare daarvoor geblameer. Volgende aan die beurt was die EFF-LP Philip Mhlongo, wat gevra het hoe die voormalige minister van water en sanitasie, Nomvula Mokonyane, in die kabinet kan aanbly as minister van kommunikasie na haar rekord as minister van water en sanitasie, het Mabuza gesê as Mokonyane iets verkeerd gedoen het, moet die parlement haar aanspreeklik hou deur die staande komitee oor openbare rekeninge.